
			 Cyrano de Bergerac, una obra de nassos

			D’ençà de la seva estrena, l’any 1897 a París, l’èxit de Cyrano de Bergerac no ha fet sinó créixer, fins a esdevenir una de les obres de teatre franceses més populars de tots els temps. Capaç de fer-nos passar en pocs segons de la rialla a les llàgrimes, no deixa ningú indiferent.

			Edmond Rostand va saber crear —tot i que es va basar en un referent real— un personatge inoblidable: fatxenda i, alhora, tendre; duelista i bel·licós, però d’una gran noblesa; hàbil tant amb l’espasa com amb la paraula; profundament enamorat, però acomplexat per un nas excessiu. I, sobretot, capaç del sacrifici més gran: ell resta a l’ombra mentre regala les seves paraules i el seu enginy al seu rival, el ben plantat, però poc brillant, Christian, que és qui aconsegueix l’amor de la bellíssima i, en un inici, superficial Roxana. Cyrano s’ha convertit, doncs, en el símbol d’un suposat «esperit francès», que combina coratge, individualisme, amor per la paraula i panache  (una paraula que designa les plomes dels barrets, però que també pot significar un orgull i una empenta espectaculars). 

			El personatge de Cyrano és un caramel —i alhora un perill— per a qualsevol actor. Diversos dels seus monòlegs (la tirallonga dels nassos, per exemple) han esdevingut molt populars i moltes generacions de francesos se’ls saben de memòria. D’ençà de Coquelin —l’actor que va estrenar l’obra—, noms tan importants com Pierre Dux, Jean-Paul Belmondo, José Ferrer i Gérard Depardieu han encarnat l’immortal gascó en el teatre i en el cinema. I a Catalunya encara es recorda la gran creació que en va fer Josep Maria Flotats l’any 1985, amb una admirable versió en vers signada per Xavier Bru de Sala. També l’actor Pere Arquillué ha tornat a passejar el nas de Cyrano pels nostres escenaris, un nas que, sens dubte, continuarà ensumant la glòria durant molt de temps encara.

			Aquesta edició

			Cyrano de Bergerac va ser escrita en vers —concretament, en alexandrins (versos de 12 síl·labes, molt complexos). Vosaltres en llegireu una versió prosificada, tot i que, evidentment, no hem volgut ni hem pogut prescindir ni del ritme ni de la rima en la balada que el protagonista improvisa en el primer acte mentre es bat en duel.

			Per facilitar-ne la lectura, i tenint en compte la gran quantitat de personatges que participen en l’acció i que apareixen i desapareixen constantment, hem suprimit la divisió dels actes en escenes. També hem simplificat alguns fragments i hem eliminat algunes rèpliques i acotacions, sense tocar res que pugui ser considerat fonamental. Així mateix, hem suprimit algunes referències culturals que podrien quedar lluny del jove lector actual, de manera que l’aparell de notes pogués quedar reduït al mínim imprescindible.

			PERSONATGES

			CYRANO: Àgil amb l’espasa i amb la paraula, noble i coratjós, està enamorat de Roxana, però el seu nas s’interposa entre tots dos.

			ROXANA: En realitat es diu Magdalena Robin. És una «preciosa», una dona obsessionada pel llenguatge refinat i la bellesa, però acabarà veient les coses d’una altra manera.

			SERVENTA DE ROXANA: Fa les funcions d’intermediària entre Cyrano i Roxana i té cura de la seva mestressa òrfena gairebé com una mare.

			CHRISTIAN: Jove cadet amb més bellesa física que no pas enginy. Està enamorat de Roxana, que l’estima sense saber que les paraules que ell li diu provenen, en realitat, de Cyrano.

			DE GUICHE: Poderós comte, nebot del cardenal Richelieu. Desitja Roxana i, frustrat, es voldrà venjar de Cyrano, que considera el causant del seu fracàs.

			LE BRET: Un dels millors amics de Cyrano. Pateix pel que considera que són els seus excessos i per les moltes enemistats que conrea.

			CUIGY I BRISSAILLe: Uns altres amics de Cyrano.

			CARBÓ: Capità de la companyia en què serveixen Cyrano, Christian i Le Bret.

			RAGUENEAU: Pastisser, xarcuter i enamorat de la poesia. Admira moltíssim Cyrano.

			LISE: Muller —poc fidel— de Ragueneau.

			MONTFLEURY: Actor voluminós que Cyrano no aprecia gens.

			LIGNIÈRE: Poeta amic de Cyrano, un xic massa afeccionat al vi.

			BELLEROSE I JODELET: Gent de teatre, representants del grup de comediants amb els quals ha d’actuar Montfleury.

			I també, en papers més o menys breus, UNA VENEDORA, UN LLADREGOT, UN EMPIPADOR, MARQUESOS, CADETS GASCONS, MONGES, UN FRARE CAPUTXÍ, DOS SONADORS DE LLAÜT, UN GRAPAT DE COMEDIANTS, UNS QUANTS PATGES, UN OFICIAL ESPANYOL, etc.

			UNA REPRESENTACIÓ A L’HOTEL DE BORGONYA

			Durant una representació de teatre, Cyrano de Bergerac organitza un escàndol i fa fugir un actor al qual havia prohibit pujar als escenaris durant una temporada. Exhibeix un enorme enginy verbal i, en batre’s en duel contra un vescomte, també mostra un gran domini de l’espasa. Després, confessa al seu amic Le Bret que està enamorat de la seva cosina Magdalena Robin, coneguda com a Roxana, però que no gosa dir-li-ho a causa del seu nas prominent, que l’enlletgeix. Roxana és desitjada pel poderós comte De Guiche i té fascinat el jove i bell Christian, que ha arribat a París per incorporar-se a la companyia de cadets en què serveix Cyrano. Quan la serventa de Roxana demana a Cyrano, en nom de la seva mestressa, una cita per a l’endemà, aquest s’entusiasma tant, que decideix anar a la porta de Nesle per lluitar tot sol contra cent homes que hi esperen un altre dels seus amics, el poeta Lignière, amenaçat de mort.

			Som un dia de 1640 a l’Hotel de Borgonya, el teatre més antic de París, on l’actor Montfleury ha de representar l’obra Clorisa, de Balthazar Baro. El públic va arribant. Per passar l’estona, alguns s’exerciten fent esgrima; d’altres juguen a daus o a les cartes. Uns lacais comencen a encendre, a terra, els llums que després s’alçaran per il·luminar la sala. Lignière, poeta embriac però d’aire distingit, entra a la sala acompanyat de Christian de Neuvillette. Christian, jove atractiu i elegant, sembla amoïnat i mira nerviosament cap a les llotges. Cuigy i Brissaille reconeixen Lignière.

			CUIGY: Lignière!

			BRISSAILLE (rient): Encara no va trompa.

			LIGNIÈRE (presentant-los CHRISTIAN): El baró de Neuvillette. Arriba de Touraine.

			CHRISTIAN: Sí, només fa uns vint dies que sóc a París. Demà em faré cadet.

			CUIGY: Quanta gent!

			LIGNIÈRE (a CHRISTIAN): Senyor, jo només havia vingut per fer-vos un servei. Com que la dama no arriba, torno al meu vici.

			CHRISTIAN (suplicant-li): No! Vós que canteu a la vila i a la cort, podreu dir-me per qui moro d’amor. Tinc por que no sigui una dama coqueta i refinada, i jo no sóc sinó un tímid soldat. Encara és buida la seva llotja, allà al fons…

			LIGNIÈRE: Me’n vaig. Aquí em moro de set.

			VENEDORA: Un suc de taronja?

			LIGNIÈRE: Ecs!

			VENEDORA: Una mica de vi?

			LIGNIÈRE: Ara m’agrades! (A CHRISTIAN). Puc quedar-me una estona més.

			Entra un home grassonet i d’aspecte jovial.

			LIGNIÈRE (a CHRISTIAN): El gran xarcuter i pastisser Ragueneau! 

			RAGUENEAU (que s’acosta a ells): No haureu pas vist el senyor Cyrano?

			LIGNIÈRE (presentant RAGUENEAU a CHRISTIAN): El pastisser dels actors i dels poetes! I ell mateix és un poeta de talent! Els versos el tornen boig!

			RAGUENEAU (mirant aquí i allà): I el senyor Cyrano, que no hi és? Avui actua Montfleury.

			LIGNIÈRE: Efectivament, aquest gran bocoi interpretarà aquest vespre el paper de Fedó.1 I què hi té a veure, Cyrano?

			RAGUENEAU: No em digueu que no n’esteu al corrent! Va prohibir-li de trepitjar l’escena durant un mes. 

			UN MARQUÉS: Qui és aquest Cyrano?

			CUIGY: Un jove molt destre amb l’espasa. S’està amb els cadets. (Assenyalant un home que va i ve per la sala com si busqués algú.) Però el seu amic Le Bret us ho explicarà millor (El crida.) Le Bret! Busqueu De Bergerac?

			LE BRET: Sí, em sento inquiet.

			CUIGY: Oi que es tracta d’un home ben poc ordinari?

			LE BRET: Ah, és el més exquisit dels éssers humans.

			RAGUENEAU: Poeta! Duelista!

			BRISSAILLE: Físic! Músic!

			LIGNIÈRE: I té un aspecte d’allò més singular.

			RAGUENEAU: És veritat. És excessiu, extravagant. Porta un barret amb tres plomes i una capa que l’espasa aixeca com si fos una insolent cua de gall. Més orgullós que qualsevol altre gascó, exhibeix al bell mig del seu rostre un nas… Ah, senyors, quin nas! No és possible veure un apèndix semblant sense cridar «Aquest home exagera!». Després somrius i penses: «Ara se’l traurà…». Però no se’l treu mai.

			LE BRET (assentint): El duu sempre posat, i pobre de qui en faci qualsevol comentari.

			EL MARQUÉS: No vindrà pas.

			RAGUENEAU: Sí que vindrà. M’hi jugo un pollastre!

			Rumors d’admiració a la sala. ROXANA ha accedit a la seva llotja. S’asseu al davant, i la seva serventa al fons. CHRISTIAN no ho ha vist perquè estava ocupat pagant a la VENEDORA.

			EL MARQUÉS: Ah, senyors! És com un préssec que somrigués amb una maduixa fent-li de boca!

			CHRISTIAN (alça el cap, veu ROXANA i agafa amb força LIGNIÈRE pel braç): És ella!

			LIGNIÈRE (mirant): Ah! És ella? Doncs bé: es tracta de Magdalena Robin, dita Roxana. D’allò més fina. Una preciosa.2

			CHRISTIAN: Ai!

			LIGNIÈRE: Lliure, òrfena, i cosina de Cyrano, el del nas.

			En aquest moment, un senyor molt elegant entra a la llotja i parla durant uns instants amb ROXANA.

			CHRISTIAN (sobresaltant-se): I aquest home?

			LIGNIÈRE (que comença a anar begut): He, he!… El comte de Guiche. Li va al darrere. Però està casat amb la neboda de Richelieu.3 Vol fer casar Roxana amb un tal senyor de Valvert, vescomte… i complaent. Ella no ho vol, però De Guiche és poderós. De fet, vaig desvelar la seva maniobra fent una cançó que… Oh, deu d’estar ben empipat amb mi! El final tenia molt mala bava. Escolteu…

			S’aixeca fent tentines, amb el got a la mà i es prepara per cantar.

			CHRISTIAN: No. Passi-ho bé.

			LIGNIÈRE: On aneu?

			CHRISTIAN: A veure el senyor de Valvert!

			LIGNIÈRE: Aneu amb compte: és ell qui us matarà a vós! (Mostrant-li ROXANA.) Quedeu-vos, que us estan mirant.

			CHRISTIAN: És veritat.

			Queda bocabadat, mirant la noia. Un grup de LLADREGOTS, que el veu badant, avança cap a ell.

			LIGNIÈRE: Sóc jo qui se’n va. Tinc set i les tavernes m’esperen!

			Surt fent ziga-zagues.

			LE BRET (que ha estat fent tombs per la sala, tornant cap a RAGUENEAU, més tranquil): Cyrano no es veu per enlloc.

			LA SALA: Comenceu!

			UN MARQUÉS (en veure DE GUICHE, que baixa de la llotja de ROXANA i travessa la platea envoltat de senyors, entre els quals hi ha el VESCOMTE DE VALVERT): Quin seguici que arrossega, aquest De Guiche!

			UN ALTRE: Un gascó més!

			EL PRIMER: Però és un gascó espavilat i fred, dels que triomfen!

			DE GUICHE va cap a l’escenari i hi puja, seguit de tots els marquesos i gentilhomes. Es gira i s’adreça a un d’ells.

			DE GUICHE: Vine, Valvert!

			CHRISTIAN (que se sobresalta en sentir aquest nom): El vescomte! Ara mateix li llançaré a la cara el meu… (Es fica la mà a la butxaca i hi troba la mà d’un dels LLADREGOTS que el vigilaven.) Què és això? Estava cercant un guant!

			LLADREGOT: I heu trobat una mà… (CHRISTIAN l’agafa ben fort.) Deixeu-me anar i us diré un secret. Lignière és a les portes de la mort. Una de les seves cançons va molestar algú important. Aquesta nit l’esperen cent homes. Jo sóc un d’ells.

			CHRISTIAN: Cent homes! I qui ho ordena?

			LLADREGOT: No us ho puc dir. Però seran a l’aguait a la porta de Nesle.4 Lignière hi ha de passar per força, per anar a casa seva. Preveniu-lo!

			CHRISTIAN (deixant-lo anar): Però on puc trobar-lo?

			LLADREGOT: Feu la ronda dels cabarets.

			CHRISTIAN: Ara mateix hi vaig! Ah, covards! Cent homes contra un de sol! 

			Surt a corre-cuita. DE GUICHE i el seu seguici s’han assegut als bancs disposats a l’escenari. La platea és plena com un ou. Sonen els tres cops que indiquen l’inici de la representació i tothom calla. S’obre el teló. El fons representa un paisatge de pastoral. MONTFLEURY apareix a l’escenari, enorme, vestit com un pastor idealitzat, amb un barret guarnit amb roses.

			LA SALA (aplaudint): Bravo! Montfleury! Montfleury!

			MONTFLEURY (després de saludar, interpretant el paper de Fedó): 

			«Feliç qui, lluny del món, en un lloc solitari,

			ha decidit sotmetre’s a exili voluntari,

			i que quan Zèfir bufa clement al cor del bosc…»

			UNA VEU (des de la platea): Desgraciat! Que potser no t’havia prohibit actuar en tot un mes?

			Estupor. Tothom es gira. Murmuris. La gent de les llotges s’aixeca per veure millor què s’esdevé.

			LE BRET (aterrit): Cyrano!

			LA VEU: Rei dels pallassos! Surt ara mateix d’escena!

			MONTFLEURY: Però…

			LA VEU: T’entossudeixes?

			VEUS DIVERSES (de la platea

